《送秦主簿赴仁和》
宋代·范祖禹

我思适吴越，怀古意如何。
太伯振高风，仲雍扬清波。
绪余有季子，饥食玉山禾。
山水发奇秀，古来英俟多。
秦君淮海彦，文锋雄太阿。
早依苏扬州，匠手为砻磨。
光芒侵星斗，气象奔江河。
青衫拾科第，试邑佐弦歌。
春水生南国，扁舟浮绿罗。
方将剖蚌璞，焜耀随与和。
我病久废诗，缅思眄庭柯。
傍徨恋此闼，岁月屡蹉跎。
看君登朝廷，奏颂助猗那。
为我谢苏公，先归待江沱。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。